რალი (ქალაქი)
რალი (ინგლ. Raleigh /ˈrɑːli/) — ქალაქი აშშ-ში. ჩრდილოეთ კაროლინის შტატის დედაქალაქი და სიდიდით მეორე ქალაქი შარლოტის შემდეგ. რალი ცნობილია, როგორც „მუხების ქალაქი“ მუხის ხეების სიმრავლის გამო, რომლებიც ქალაქის ცენტალურ ქუჩებზეა დარგული. 2011 წლის აღწერით რალიში ცხოვრობდა 416 468 ადამიანი (370 კმ2-ზე) და ამ მონაცემით მას აშშ-ს ქალაქებს შორის 42-ე ადგილი ეკავა. ის ასევე ითვლება ქვეყნის ერთ-ერთ ყველაზე სწრაფად მზარდ ქალაქად. ქალაქს სახელი ეწოდა სერ უოლტერ რალის პატივსაცემად, რომელმაც როანაკის კუნძულზე დააარსა როანაკის კოლონია (დღევანდელი დეირის ოლქი). რალი, დარემი და ჩაპელ-ჰილი არაინ „კვლევის სამკუთხედის“ მეტროპოლიური რეგიონის მთავარი ქალაქები. რეგიონის მეტსახელი „სამკუთხედი“ მომდინარეობს 1959 წელს დარემში შექმნილი Research Triangle Park-დან (კვლევების სამკუთხედი პარკი), რომელიც დაახლოებით რალისა და ჩაპელ-ჰილს შორის მდებარეობს. ასევე, ჩრდილოეთ კაროლინის სამი მთავარი კვლევითი უნივერსიტეტი: ჩრდილოეთ კაროლინის შტატის უნივერსიტეტი, დიუკის უნივერსიტეტი და ჩრდილოეთ კაროლინის უნივერსიტეტი ჩაპელ-ჰილში სწორედ ამ რეგიონში მდებარეობს. 2012 წლის აღწერით რალი–დარემი–ჩაპელ-ჰილის რეგიონის მოსახლეობა 1 998 808 ადამიანს შეადგენდა. ხოლო რალის მეტროპოლიური არეალის მოსახლეობა იყო 1 188 564 ადამიანი.